text: Påvirkede unge smadrer krigs-monument
  04 april 2017 kl. 19.43
  To unge mænd fra Esbjerg kørte ind i et monument til ære for de faldne under 2. Verdenskrig. Monumentet er ramt midt på og er revnet.
  Politiet søger vidner til uheldet, som skete ved 19-tiden. De to unge mænd, som er 18 og 22 år, vil ikke sige, hvem der kørte bilen ind i Gravlunden, hvor Mindelunden findes i bunden.
  - Her ender vejen blindt. Men de fortsætter ind over en græsplæne og ind i monumentet, siger vagtchef Erik Lindholdt fra Syd- og Sønderjyllands Politi.
   Han ved ikke, hvorfor mændene fortsatte hen over græsplænen, men gætter på, at de måske har troet, at de kunne skyde genvej.
  Monumentet består af et bronzerelief flankeret af en stribe opretstående sten med navne indgraveret.
  - Med den kørsel må de have været påvirkede, siger vagtchef Erik Lindholdt, Syd- og Sønderjyllands Politi, til TV SYD.
  Der er udtaget blodprøve af begge. De sigtes også begge to for narko-kørsel.
  De unge mænd blev efterfølgende  kørt på sygehuset for overfladiske sår.
  Monumentet er revnet - og det er spørgsmålet om det kan repareres, noterer vagtchefen.
  Det nu ødelagte monument er opstillet på Fourfeldt gravlund. Det er ifølge hjemmesiden visitesbjerg.dk Skandinaviens største krigsgravfelt.
  Her ligger 1150 allierede og tyske soldater og 151 tyske flygtninge fra Anden Verdenskrig begravet.
  Monumentet er ifølge hjemmesiden udformet som en dør, der fører ind til gravens og Dødens stilhed.
  Bronzerelieffet viser os Døden, der i skikkelse af en voksen mand lægger sin arm beskyttende og trøstende om den unge og blidt fører ham over tærsklen, der skiller mellem liv og død, skriver Ritzau.
  
  
  